বোনের প্রেমিককে সহ্য করতে পারেনি দাদা। সেই রাগেই বাড়িতে নৈশভোজে নিমন্ত্রণ করে বোনের প্রেমিক বিনয়কুমার মাহাতোকে খুন করে সে। ঘটনাচক্রে, এরা সবাই একই স্কুলের পড়ুয়া। অভিযুক্ত কিশোরের মা ওই স্কুলেরই হিন্দির শিক্ষিকা। পুলিশ জানিয়েছে, ফরেন্সিক প্রমাণ পাওয়ার পরই রাঁচির ওই বেসরকারি স্কুলের হিন্দির শিক্ষিকাকে গ্রেফতার করা হয়েছে। শিক্ষিকার স্বামী এবং সন্তানেরাও বর্তমানে পুলিশি হেফাজতে। 

দুই সন্তান এবং স্বামীকে নিয়ে স্কুলের আবাসনেই থাকতেন হিন্দির ওই শিক্ষিকা। পুলিশ সূত্রের খবর, বোনের সঙ্গে বিনয়ের প্রেম নিয়ে বেশ কিছুদিন ধরেই ‘মর্মাহত’ ছিল ওই কিশোর। গত ৪ ফেব্রুয়ারি মধ্যরাতে ওই কিশোর বিনয়কে নৈশভোজে নিমন্ত্রণ করে। বিনয় আসলে তাকে নিয়ে সোজা খাবার ঘরে যায় এবং বোনের সঙ্গে কম মেলামেশা করার হুমকি দেয়। বহুবার বলার পর বিনয় তা অগ্রাহ্য করলে সে তাকে আক্রমণ করে। পুলিশ জানিয়েছে, ওই মেয়েটির দাদা বিনয়ের পেটে লাথি মারে এবং ক্রমাগত মাথা দেওয়ালে ঠুকে দেয়। ফলে সে সংজ্ঞাহীন হয়ে পড়ে। বাড়ির মধ্যে ধস্তাধস্তির আওয়াজে ঘুম ভেঙে যায় ওই শিক্ষিকার। রক্তাক্ত অবস্থায় বিনয়কে পড়ে থাকতে দেখে ভয় পেয়ে যান তিনি। এর পরই তাঁরা বিনয়কে বাড়ির বাইরে রেখে আসেন। 
ওই সময়েই স্কুলের অন্য এক শিক্ষক আবাসনের পাশ দিয়ে যাচ্ছিলেন। রক্তাক্ত অবস্থার বিনয়কে পড়ে থাকতে দেখে তিনি বিপদঘণ্টি বাজান। হাসপাতালে নিয়ে যাওয়ার পথেই মৃত্যু হয় বিনয়ের। সিসিটিভি ফুটেজে দেখা গিয়েছে, ঘটনার রাতে ছাত্রটি অধ্যক্ষের আবাসন পেরিয়ে ওই শিক্ষিকার আবাসনের দিকে যাচ্ছে। ওই স্কুলের ১৭ জন শিক্ষক-অশিক্ষক কর্মচারীকে ইতিমধ্যে জেরা করেছে পুলিশ। তাঁদের একজন জানিয়েছে, ছেলেটি মাঝেমধ্যেই ওই শিক্ষিকার আবাসনে যেত। বিনয়ের বাবা-মা এখনও সিবিআই তদন্তের দাবি জানিয়েছেন। বিনয়ের মৃত্যুতে ন্যায়বিচার চেয়ে আজ রাঁচিতে মিছিল করে অভিভাবকদের একটি সংগঠন।